# Národná rada Slovenskej republiky

VIII. volebné obdobie

# 475

**NÁVRH**

**na skrátené legislatívne konanie o vládnom návrhu zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave.

Vláda Slovenskej republiky dňa 12.03.2020 vyhlásila mimoriadnu situáciu podľa § 8 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov z dôvodu ochorenia COVID-19 spôsobeným vírusom SARS-CoV-2 na území Slovenskej republiky. Po vyhlásení mimoriadnej situácie boli vydané viaceré opatrenia, ktoré výrazne negatívne ovplyvnili aj fungovanie v oblasti cestnej dopravy. V dôsledku opatrení na predchádzanie šírenia prenosného ochorenia COVID-19, možným ohrozením verejného zdravia na území Slovenskej republiky a dlhodobého naliehavého verejného záujmu spočívajúceho v ochrane zdravia obyvateľstva na území Slovenskej republiky bol obmedzený a v niektorých prípadoch aj úplne pozastavený výkon činnosti v oblasti cestnej dopravy. Ministerstvo dopravy a výstavby Slovenskej republiky sa preto rozhodlo prijať určité opatrenia na zníženie strát a výpadkov tržieb pre prevádzkovateľov taxislužieb, autoškôl, školiacich stredísk, pravidelnej osobnej dopravy a nákladnej cestnej dopravy (ďalej len „oblasť cestnej dopravy“) počas krízovej situácie vyhlásenej v súvislosti s ochorením COVID-19.

Mnohé dotknuté subjekty v oblasti cestnej dopravy sú v existenčných problémoch a čoskoro sa môžu dostať do platobnej neschopnosti, ktorá sa prenáša aj na ich zamestnancov, resp. dodávateľov, čo by mohlo prispieť k narušeniu hospodárskej a sociálnej funkcie štátu. Niektoré podnikateľské subjekty nie sú schopné dodržiavať zákonom ustanovené lehoty. Opatrenia prijaté Slovenskou republikou, ktoré vo vzťahu k prenosnému ochoreniu COVID-19 majú zásadný vplyv na fungovanie služieb v oblasti cestnej dopravy čelia náhlemu nedostatku, dokonca až nedostupnosti likvidity počas tejto vyhlásenej krízovej situácie. Nielen zákaz a značné obmedzenia aj v tomto segmente, ale aj nezáujem o využívanie pravidelnej osobnej dopravy, taxislužieb a pod. prispievajú k značnej strate príjmov dotknutých jednotlivcov, ale aj celých spoločností podnikajúcich v oblasti cestnej dopravy.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave.

Bratislava 17. marca 2021

**Igor Matovič, v. r.**

predseda vlády Slovenskej republiky

**Andrej Doležal, v. r.**

minister dopravy a výstavby

Slovenskej republiky